b'\n_START_ARTICLE_\nAsfaltbetonis\n_START_PARAGRAPH_\nAsfaltbetonis (da\xc5\xbenai tiesiog vadinamas asfaltu)\xc2\xa0\xe2\x80\x93 betonas, kurio ri\xc5\xa1amoji med\xc5\xbeiaga yra bitumas. Naudojamas keli\xc5\xb3, stov\xc4\x97jimo aik\xc5\xa1teli\xc5\xb3, oro uost\xc5\xb3 kilimo ir t\xc5\xabpimo tak\xc5\xb3 dangoms, kartais pramonini\xc5\xb3 pastat\xc5\xb3 grindims ar hidroizoliacijai.\n_START_SECTION_\nMi\xc5\xa1inio ruo\xc5\xa1imas\n_START_PARAGRAPH_\nAsfaltbetonio mi\xc5\xa1in\xc4\xaf ruo\xc5\xa1ia asfaltbetonio agregatas, kuriame mineralin\xc4\x97s med\xc5\xbeiagos i\xc5\xa1d\xc5\xbeiovinamos, pakaitinamos iki reikiamos temperat\xc5\xabros, dozuojamos ir mai\xc5\xa1omos su bitumu._NEWLINE_Mi\xc5\xa1in\xc4\xaf paprastai sudaro 3,5-9\xc2\xa0% bitumo, skalda, atsijos, sm\xc4\x97lis, mineraliniai milteliai._NEWLINE_Mi\xc5\xa1inys skirstomas pagal klojamo mi\xc5\xa1inio temperat\xc5\xabr\xc4\x85\xc2\xa0\xe2\x80\x93 kar\xc5\xa1tasis (>120\xc2\xa0\xc2\xb0C), \xc5\xa1iltasis (>70\xc2\xa0\xc2\xb0C) ir \xc5\xa1altasis (>5\xc2\xa0\xc2\xb0C).\n_START_SECTION_\nKeli\xc5\xb3 klojimas\n_START_PARAGRAPH_\nTiesiant kelius, naudojamas asfaltbetonio klotuvas\xc2\xa0\xe2\x80\x93 savaeig\xc4\x97 ratin\xc4\x97 ar vik\xc5\xa1rin\xc4\x97 ma\xc5\xa1ina, savivar\xc4\x8diais atve\xc5\xbet\xc4\x85 asfaltbeton\xc4\xaf tolygiai paskirstanti ant paruo\xc5\xa1to pagrindo, i\xc5\xa1lyginanti ir \xc5\xa1iek tiek sutankinanti. B\xc5\xabna sunkieji ir lengvieji asfaltbetonio klotuvai._NEWLINE_Klotuvas pakloja 2-3 sluoksnius ant skaldos, sutvirtinto \xc5\xbevyro ar betono. Apatiniai sluoksniai poringesni, vir\xc5\xa1utinis\xc2\xa0\xe2\x80\x93 tankesnis, \xc4\xaf j\xc4\xaf pridedama mineralini\xc5\xb3 milteli\xc5\xb3. Dvira\xc4\x8di\xc5\xb3 ir p\xc4\x97s\xc4\x8di\xc5\xb3j\xc5\xb3 takams klojamas vienas sluoksnis. Asfaltbetonis tankinamas plentvoliais, tankinant sukiet\xc4\x97ja, tampa stiprus, tankus, beveik nepraleid\xc5\xbeia vandens._NEWLINE_Lietuvos automobili\xc5\xb3 keli\xc5\xb3 direkcija prie Susisiekimo ministerijos yra i\xc5\xa1leidusi statybos rekomendacij\xc4\x85 R 35-01 \xe2\x80\x9eAutomobili\xc5\xb3 keli\xc5\xb3 asfaltbetonio ir \xc5\xbevyro dangos\xe2\x80\x9c, kurioje labai detaliai apra\xc5\xa1ytas \xc5\xa1ios dangos tipas.\n_START_SECTION_\nIstorija\n_START_PARAGRAPH_\nJau VII\xe2\x80\x93V a. pr. m. e. asfaltbetonio keli\xc5\xb3 danga naudota Babilonijoje, ta\xc4\x8diau v\xc4\x97liau iki XIX a. vidurio nebenaudota. Lietuvoje prad\xc4\x97ta naudoti XX a. 3-4 de\xc5\xa1imtme\xc4\x8diais.'